**Изх. № ………….../..…….. 2024 г.**

**ДО ЗАИНТЕРЕСОВАНИТЕ СТРАНИ НА**

**НАЦИОНАЛНО НИВО ОТ ПЛАНОВЕТЕ ЗА**

**УПРАВЛЕНИЕ НА РЕЧНИТЕ БАСЕЙНИ**

**И ОТ МОРСКАТА СТРАТЕГИЯ**

**УВАЖАЕМИ ДАМИ И ГОСПОДА,**

Бихме искали да Ви поканим за участие в **национална дискусионна среща „Черно море“, която ще се проведе на 21 май 2024 г. в Министерството на околната среда и водите (МОСВ), гр. София**. Срещата е част от процеса на консултации по проектите на четирите Плана за управление на речните басейни за периода 2022-2024 г.

На 30 март 2024 г. Басейновите дирекции и МОСВ публикуваха за обществено обсъждане проектите на актуализираните Планове за управление на речните басейни 2022-2027 г. Документите са достъпни на интернет страниците на съответната басейнова дирекция и на МОСВ. В съответствие със Закона за водите общественото обсъждане ще продължи шест месеца **до 30 септември 2024 г.**

Плановете за управление на речните басейни (ПУРБ) са стратегически документи, насочени към постигане и поддържане на добро състояние на водите при осигуряване на устойчиво социално-икономическо развитие. Планираните в ПУРБ мерки определят основната рамка за ползване и опазване на водите в плановия период. В публикуваните проекти на ПУРБ е представена актуализирана информация за характеристиките на районите за басейново управление; влиянието на човешката дейност и движещите сили, формиращи значим натиск върху водите; зоните за защита на водите, оценка на актуалното състояние на повърхностните и подземните води и определените цели на управлението на водите за настоящия планов период. Въз основа на извършения анализ са планирани мерки за постигане на поставените цели за добро състояние на повърхностните и подземните води, на свързаните с тях екосистеми и зони за защита. Информация за публикуваните проекти на ПУРБ може да намерите на интернет страницата на МОСВ на следния интернет адрес: <https://www.moew.government.bg/bg/proekti-na-planove-za-upravlenie-na-rechnite-basejni/>

Актуализацията на проектите на ПУРБ за периода 2022-2027 г. беше стартирана през 2018 г. с изпълнението на проект BG16M10P002-1.017-0001 „ПУРБ 2022-2027“ с бенефициент дирекция „Управление на водите“ и партньори четирите Басейнови дирекции. Проектът беше финансиран от Кохезионен фонд със средства от Европейския съюз, чрез Оперативна програма „Околна среда 2014 – 2020 г.“, която приключи в края на 2023 г. Основната част от дейностите се изпълняваха със съдействието на Международната банка за възстановяване и развитие (МБВР) в рамките на „*Споразумение за предоставяне на помощни услуги в подкрепа на изготвянето на ПУРБ и ПУРН за България*“, което след удължаване на срока с една годна също приключи на 05.12.2023 г. В рамките на Споразумението с МБВР не бяха представени в МОСВ проекти на ПУРБ, което наложи тяхното изготвяне от екипите на Басейновите дирекции в ускорен порядък.

Басейнова дирекция „Черноморски район“ публикува на 30.01.2024 г. *проект на Морска стратегия на Република България и Програма от мерки за периода 2022-2027*, като **консултацията ще продължи до 30 септември 2024 г.** Информация за публикувания проект на Морска стратегия ще може да намерите на интернет страницата на МОСВ в Раздел „Води“ и на Басейнова дирекция „Черноморски район“ на следния интернет адрес:<https://www.bsbd.bg/404.php/index_bg_3946367.html?URI>

Дискусионната среща на 21 май 2024 г. ще се проведе присъствено в зала „Европа“ на МОСВ, гр. София, бул. ”Княгиня Мария Луиза” № 22., като ще бъде представена информация за крайбрежните и морски води от проекта на ПУРБ за Черноморски район 2022-2027 г. и от проекта на Морска стратегия 2022-2027 г. Програмата на срещата е приложена към настоящата покана. Срещата ще бъде открита за регистрация от 14.00 до 14.30 ч. и ще започне в 14.30 ч на 21 май 2024 г.

За заявяване на участие в срещата на 21 май 2024 г., моля да попълните регистрационния формуляр, приложен към настоящата покана, който следва да изпратите **най-късно до 17.05.2024** г. на следните електронни адреси: ekrilcheva@moew.government.bg и rkaraneycheva@moew.government.bg.

Активното участието на заинтересованите страни и обществеността в обсъждането на Плановете е от ключово значение за формиране на балансирани решения, насочени към постигане на целите за добро състояние на водите при гарантиране на устойчиво обществено-икономическо развитие.

***Приложения:***

1.Програма за срещата

2.Регистрационен формуляр

**ПЕТЪР ДИМИТРОВ**

*Министър*

**Съгласували**:

Красимира Бръмчева, директор на дирекция УВ

Мария Бабукчиева, началник-отдел УРБ

**Изготвил**: Мария Бабукчиева, началник-отдел УРБ